Kreml lover konsekvenser for Navalnyj-protester
En støttespiller av Aleksej Navalnyj oppfordrer til markeringer på valgdagen i Russland. Det faller ikke i god jord hos Kreml.  Det er Leonid Volkov, tidligere styremedlem i Navalnyjs antikorrupsjons­organisasjon FBK, på engelsk ACF, som kommer med oppfordringen. I en video publisert på YouTube tirsdag, viser Volkov til en melding som ble delt på Aleksej Navalnyjs X-konto den 1. februar. Der oppfordret opposisjonslederen russere til å registrere sin protest ved å alle møte opp for å stemme samtidig, klokken 12 den 17. mars.  Straffeleiren der Navalnyj satt fengslet, kunngjorde 16. februar at regimekritikeren var død. På dødsattesten står det at 47-åringen døde av naturlige årsaker. Både familien hans og vestlige ledere har lagt ansvaret for dødsfallet på russiske myndigheter og president Vladimir Putin.  I videoen sier Volkov at protestoppfordringen var «Navalnys direkte politiske testamente», og den siste oppfordringen til handling han ga. – Nå er dette ikke lenger bare en politisk handling rettet mot å overvinne politisk ensomhet og isolasjon. Nå er dette en minnesamling, en handling til minne om Navalnyj, som ba oss om å holde den, sier Volkov, ifølge Reuters. «Velkjente provokatører» Talsperson for Kreml og president Vladimir Putin, Dmitry Peskov, er kontant i sin beskrivelse:  – Disse menneskene, såkalte støttespillere, er godt kjent for sine provokasjoner til å bryte loven i Russland, sier Peskov.  Han sier videre at politiet kommer til å opprettholde lov og orden. – Dette er en veldig skadelig praksis, og har juridiske og rettshåndhevingsmessige konsekvenser for dem som svarer på disse oppfordringene. Det er ulovlig med demonstrasjoner i Russland, og flere hundre skal ha blitt pågrepet etter markeringer for Navalnyjs død. Navalnyj oppfordret til valgdagsdemonstrasjonen som en måte for folk å vise motstand på lovlig vis, uten å risikere å bli arrestert, da man kun i praksis sto i kø for å stemme, skriver Reuters. Valget i Russland blir holdt 17. mars. Det er ventet at Putin vil få ytterligere seks år som Russlands president. Tap er heller ikke noe Putin virker å planlegge for. Allerede har han avtalt møter med Tyrkias president etter valget.  Slår ned av frykt – Regimet slår ned på selv de minste protester. Det må skyldes at de frykter at det skal utvikle seg til større protester. Selv når dette bare handler om å møte på et bestemt tidspunkt på valgdagen. Det er enormt farlig å gå på gaten og protestere i Russland i dag. Det sier Katrine Stevnhøj, doktorgradsstipendiat ved Københavns Universitet, til VG. – Denne meldingen fra Kreml kommer altså på niårsdagen for drapet på Boris Nemtsov, en annen opposisjonspolitiker. Og i dag blir en menneskerettighets­forkjemper fra en organisasjon som vant Fredsprisen, dømt til fengsel.  Hun viser til 70 år gamle Oleg Orlov, som tirsdag ble dømt til to og et halvt års fengsel i Russland å ha kritisert landets væpnede styrker. Nemtsov var opposisjonspolitiker og uttalt kritiker av Putin, og ble skutt og drept på åpen gate i 2015. Medier har knyttet drapet på Nemtsov til samme FSB-gruppe som skal ha forgiftet Navalnyj. – Det er mange grunner til at folk vil protestere nå, men regimet er altså redd for at det skal oppildne andre. Dermed melder de at det vil bli slått hardt ned på. – Regimet kan undertrykke et folk veldig lenge, men opposisjonen venter på en dag det vil være naturlig for mange å gå ut og demonstrere, sier Arve Hansen i Helsingforskomiteen til VG.  Han peker på to muligheter: – Valgdagen og dagen for Navalnyjs begravelse. Regimet vet at det er mye uro som ulmer under overflaten. Det overrasker derfor ikke at Peskov kommer med denne trusselen, og at de vil slå hardt ned på eventuelle protester. Det er ikke uventet, sier Hansen. Finner ikke lokale for minnemarkering Navalnyjs støttespiller og tidligere talsperson Kira Jarmysj sa mandag at de leter etter et passende sted for å holde en offentlig minnemarkering. Tirsdag melder hun at de ikke har lyktes med å finne et passende lokale, til tross for å ha ringt det som ringes kan. – Noen av dem sier at det er fullbooket. Noen nekter når vi nevner etternavnet «Navalnyj». Et sted ble vi fortalt at begravelsesbyråene er forbudt fra å jobbe med oss, hevder hun på X tirsdag.
Leonid Volkov, tidligere styremedlem i Aleksej Navalnyjs antikorrupsjonsorganisasjon, oppfordrer til markeringer på valgdagen i Russland (17. mars). Kreml advarer om at demonstrasjoner kan få juridiske konsekvenser. Demonstrasjoner er ulovlige i Russland, og flere hundre er pågrepet etter markeringer for Navalnyjs død. Valget ventes å gi president Vladimir Putin ytterligere seks år som Russlands president.